Teollisuuden osuus Suomen kansantalouden arvonlisäyksestä oli viime vuonna historiallisen alhainen, kertoo tilastokeskus. Teollisuus tuotti vain 19 prosenttia arvonlisäyksestä vuonna 2012.

–Jotta päästään yhtä alhaiseen lukuun, pitää mennä vuoteen 1919. Sen jälkeen teollisuuden osuus on aina ollut yli 19 prosenttia, kertoo kansantalouden tilinpidon asiantuntija Olli Savela Uudelle Suomelle.

Esimerkiksi 1990-luvun laman aikaan teollisuuden osuus oli alhaisimmillaan vuonna 1991, jolloin se oli 22 prosenttia. Tämän jälkeen esimerkiksi paperiteollisuus on joutunut ahtaalle, mutta elektroniikkateollisuus noussut vuosikymmenen ajaksi Nokian vetämänä. Viime vuosina teollisuuden osuus on laskenut vauhdilla: vuonna 2011 luku oli 20,3 prosenttia ja 2010 vielä 21,4 prosenttia.

Viime vuonna väheni erityisen paljon elektroniikkateollisuuden arvonlisäys, mihin vaikuttaa muun muassa Nokian tuotannon hiipuminen. Tämän lisäksi muun muassa paperi- ja metsäteollisuuden arvonlisäys oli laskussa, Savela sanoo.

–Eri teollisuudenaloilla laskuun on eri selityksiä, Savela toteaa.

–Mutta palveluiden merkitys kasvaa.

Savelan mukaan teollisuuden osuuden laskussa voi olla pieni tilastoharha, koska teollisuus on ulkoistanut palveluja, jotka ennen näkyivät sen omassa arvonlisäyksessä. Savelan mukaan ongelman vaikutus on kuitenkin pieni.

Suomen bruttokansantuotteen volyymi supistui vuonna 2012. Tarkistettujen ennakkotietojen mukaan lasku oli 0,8 prosenttia, kun aiemmat ennakkotiedot näyttivät vain 0,2 prosentin vähennystä. Luku tarkistui alaspäin muun muassa juuri teollisuuden uusien tietojen vuoksi.